Geskorste Eskom-hoofde onskuldig bevindArgieffoto: GCIS Die kragvoorsiener het Woensdag in ŉ verklaring gesê dat sy voorsitter, dr. Ben Ngubane, bevestig het dat die direksie ŉ voorlegging ontvang het ná die ondersoek wat in Maart deur die raad aangevra is. “Eskom gee hiermee kennis dat die onafhanklike ondersoek bevind het dat die geskorste amptenare geen oortredings begaan het nie,” het die verklaring gesê. Tshediso Matona, voormalige uitvoerende hoof, Tsholofelo Molefe, direkteur van finansies, Dan Marokane, hoof van groepkapitaal, en Matshela Koko, tegnologiehoof, is op 11 Maart geskors. Zola Tsotsi, voormalige voorsitter van Eskom se raad, het destyds gesê die vier is geskors om te verseker dat die ondersoek ongehinderd en deursigtig afgehandel kan word. Tsotsi het sedertdien bedank ná bewerings dat hy met raadslede koppe gestamp het. In die afgelope twee maande het Matona, Molefe en Morokane se paaie “vriendskaplik” met dié van Eskom geskei, maar die kragvoorsiener swyg steeds oor die waarde van die goue handdrukke wat hulle ontvang het. Koko is die enigste amptenaar wat nie ŉ skikkingsooreenkoms met Eskom bereik het nie. “Daar is geen rede om die oorblywende bestuurder geskors te hou nie en hy sal met onmiddellike inwerkingtreding terugkeer werk toe,” het Eskom gesê. Volgens Eskom sal die ondersoekverslag binnekort aan die regering oorhandig word. “Die aanbevelings in die verslag sal gebruik word om die huidige omkeerstrategie wat deur die organisasie in werking gestel word te versterk.”